โครงภายนอกของอาคารซึ่งสร้างไม่เสร็จ ภาพถ่ายปี 2002
**บ้านแห่งชาวโซเวียต** (อังกฤษ: House of Soviets) เป็นอาคารที่ยังสร้างไม่เสร็จในใจกลางนครคาลีนินกราด แคว้นคาลินินกราด รัสเซีย คนในพื้นที่นิยมเรียกอาคารนี้ว่า "หุ่นยนที่ถูกฝัง" เนื่องจากลักษณะปรากฏที่คล้ายคลึงกับหัวของหุ่นยนต์ยักษ์ที่ฝังในดินสูงถึงไหล่ อาคารตั้งเป้าหมายจะสร้างขึ้นเป็นอาคารที่ทำการกลางของแคว้น และสร้างขึ้นบนจุดที่เคยเป็นปราสาทเคอนิชส์แบร์คซึ่งมีมาตั้งแต่ศตวรรษที่ 13 ตรงจุดที่เคยเป็นคูน้ำตะวันออกของปราสาท

แม้บางส่วนจะมองว่าอาคารนี้เป็นตัวอย่างชิ้นที่เลวร้ายที่สุดของสถาปัตยกรรมโซเวียตยุคหลังสงครามโลก บ้างมองว่าอาคารนี้เป็นผลงานชิ้นสำคัญของสถาปัตยกรรมบรูทัลลิสต์ โดยเฉพาะก่อนที่อาคารจะถูกทาสีใหม่ในปี 2005

ประวัติศาสตร์
-------------

ปราสาทเคอนิชส์แบร์คถูกทำลายเสียหายอย่างหนักในระหว่างการทิ้งระเบิดเคอนิชส์แบร์คในสงครามโลกครั้งที่สอง หลังนครถูกเปลี่ยนมาอยู่ภายใต้การปกครองของสหภาพโซเวียต และเจ้าหน้าที่รัฐของโซเวียตตัดสินใจไม่อนุรักษ์ซากของปราสาทที่เหลืออยู่ เนื่องจากมองว่าเป็นสัญลักษณ์ของลัทธิฟาสซิสต์ ส่วนที่เหลือของปราสาทถูกระเบิดทำลายในช่วง ค.ศ. 1967 ถึง 1969 วิสัยทัศน์ในการพัฒนานครขึ้นมาใหม่ได้รับแรงบันดาลใจอย่างมากมาจากงานของ Lúcio Costa และ Oscar Niemeyer โดยเฉพาะจากงานการพัฒนานครบราซีเลียในประเทศบราซิล มีการจัดการประกวดแข่งขันการออกแบบทางสภาปัตยกรรมสองครั้งในปี 1964 และ 1974 งานออกแบบที่ได้รับการคัดเลือกเป็นผลงานของยูเลียน ลโววิช ชวาร์ตซไบรม์ (Yulian Lvovich Shvartsbreim) ซึ่งได้รับความเคารพอย่างสูงในโซเวียต และสตูดิโอของเขา TsNIIEP

การก่อสร้างเริ่มต้นในปี 1970 โดยอาคารนี้ตั้งใจจะใช้งานเป็นอาคารศูนย์กลางการปกครองของแคว้นคาลินินกราด อาคารคอนกรีตนี้สร้างขึ้นทับซากปรักหักพังเดิมของปราสาท ประกอบกับดินที่สร้างมีลักษณะยวบ ทำให้เกิดปัญหาเชิงโครงสร้าง ฐานของอาคารได้รับการพิสูจน์ว่าไม่เพียงพอที่จะรองรับอาคารสูง 28 ชั้น การก่อสร้างดำเนินไปถึงที่ชั้น 21 เท่านั้น ด้วยความสนใจจากพรรคคอมมิวนิสต์และเงินทุนที่หมด อาคารถูกพักการก่อสร้างไปในปี 1985 อาคารถูกทิ้งร้างและถูกพ่นกราฟิตี ซากภายในของอาคารที่ไม่แข็งแรงถล่มลงมาเป็นบางส่วน

ในปี 2005 เนื่องในวาระฉลอง 60 ปีของคาลีนินกราด และ 750 ปีของเคอนิกซ์แบร์ค ประกอบกับการเดินทางเยือนโดยวลาดีมีร์ ปูติน ผู้นำของรัสเซีย ภายนอกอาคารได้ถูกทาสีใหม่ด้วยสีฟ้าอ่อน และมีการติดตั้งกระจก แม้การทาสีใหม่จะช่วยให้อาคารดูดีขึ้นบ้าง แต่บางส่วนวิจารณ์ว่าทำให้อาคารเป็นเปลือกพอเทมคิน ภายในอาคารยังคงไม่มีการก่อสร้างต่อ และใช้งานไม่ได้

มีการประกาศว่าอาคารจะถูกทุบทำลายในปลายปี 2020 โดยคาดการณ์จะเริ่มทำการทุบในต้นปี 2021 และอาจมีการนำซากจากอาคารที่ทุบแล้วมาทำเป็นของที่ระลึกจำหน่าย ท้ายที่สุด การทุบทำลายอาคารได้เริ่มต้นขึ้นในเดือนพฤษภาคม 2023

อ้างอิง
-------

1. 1 2  Alexander Kwiatkowski (2002-09-16). "Kaliningrad rediscovers its history". BBC News. สืบค้นเมื่อ 2014-07-02.
2. 1 2 3 4 5  Oleg Vasyutin; Alexander Popadin (2013-11-13). "Korolevskaya gora (King"s Mountain) in Kaliningrad: Projects and concepts for its development". issuu.com. สืบค้นเมื่อ 2014-07-02.
3. ↑  "Dom Sovietov Kaliningrad". architectuul.com. สืบค้นเมื่อ 2014-07-02.[*ลิงก์เสีย*]
4. ↑  "ARTGUIDE /// NATIONAL CENTRE FOR CONTEMPORARY ARTS /// KALININGRAD BRANCH". *art-guide.ncca-kaliningrad.ru*. คลังข้อมูลเก่าเก็บจากแหล่งเดิมเมื่อ 2011-10-09. สืบค้นเมื่อ 2023-10-02.
5. ↑  "House of Soviets in Kaliningrad to be demolished" (video, 4 mins 26 secs) (ภาษาอังกฤษ). Deutsche Welle. 2021-07-22. สืบค้นเมื่อ 2022-01-17.
6. ↑  Irina Sedunova (2022-01-10). "The Soviet palace that people love to hate" (video, 10 mins, 20 secs). BBC. สืบค้นเมื่อ 2022-01-17.
7. ↑  Tim Verlaan (2013-05-16). "The Rebuilding of a 'Hornet's Nest' in Kaliningrad". *Failed Architecture*. คลังข้อมูลเก่าเก็บจากแหล่งเดิมเมื่อ 2014-07-06. สืบค้นเมื่อ 2014-07-02.
8. ↑  "Russian city to demolish derided 'Robot' building". Associated Press. 12 November 2020. สืบค้นเมื่อ 2022-01-17.

พิกัดภูมิศาสตร์: 54°42′38″N 20°30′46″E﻿ / ﻿54.7106°N 20.5128°E﻿ / 54.7106; 20.5128